b"\n_START_ARTICLE_\nAgnes af Danmark\n_START_SECTION_\nSkt. Agnete kloster\n_START_PARAGRAPH_\nI \xc3\xa5r 1263 blev Sankt Agnete Kloster, et dominikanerkloster for kvinder, grundlagt i Roskilde \xe2\x80\x93 Agnes skulle v\xc3\xa6re dets forstander og abbedisse. Hendes s\xc3\xb8ster Jutta kom til klosteret i 1266, hvor hun overtog stillingen som priorinde. Omkring 1270 forlod de Sankt Agnete Kloster, hvorefter Jutta tog ophold hos s\xc3\xb8steren Sofie, der var dronning af Sverige, mens Agnes' sk\xc3\xa6bne de f\xc3\xb8rste 15 \xc3\xa5r efter flugten er ukendt. De to prinsessers brud med klosterlivet vakte opsigt i samtiden. Kort f\xc3\xb8r sin d\xc3\xb8d i 1282, erkl\xc3\xa6rede enkedronning Margrethe Sambiria derfor i selvforsvar, at hun intet ansvar havde haft for prinsessernens handlinger, og at de frivilligt havde valgt at tage sl\xc3\xb8ret.  _NEWLINE_Agnes ser siden ud til at have f\xc3\xa5et kontrol over dele af sin f\xc3\xa6drene arv, da hendes godstransaktioner findes dokumenteret p\xc3\xa5 Sj\xc3\xa6lland. I 1286 sk\xc3\xa6nkede hun gods i Hesselby til Sor\xc3\xb8 kloster og i 1288 gods i Bukkerup til Sankt Clara Kloster. L\xc3\xa6nge efter hendes d\xc3\xb8d var der dog stridigheder omkring s\xc3\xb8strenes gods mellem arvinger, konge og Skt. Agnete Kloster. Klosteret form\xc3\xa5ede omsider at sikre sig det meste af det omstridte gods og overlevede helt frem til reformationen."